Helgas store snakkis har vært innsamlingsaksjonen på Facebook, som startet som en støtteerklæring til Moxnes og en protest mot blomsterhyllesten til Sylvi Listhaug. Gjennom helga har aksjonen samlet inn ti millioner kroner til Leger Uten Grenser. Samtidig har mistillitsforslaget mot Listhaug som Moxnes fremmet i Stortinget onsdag, dominert den politiske debatten gjennom helga, og kan nå felle hele Solberg-regjeringen. Mistillitsforslaget skal behandles i Stortinget på tirsdag, og mangler bare støtte fra Krf for å få flertall. Solberg har varslet at hun vil gå av som statsminister om mistillitsforslaget blir vedtatt. Og det hele startet med Moxnes, den eneste Stortingsrepresentanten i Stortingets minste parti.

– Vi fremmet forslaget fordi vi stille Listhaug til ansvar, og fordi vi visste at det ikke er et flertall på Stortinget som har tillit til Listhaug. Men vi visste ikke om flertallet på Stortinget fatkisk ville støtte mistillitsforslaget,siden ingen av oss i Rødt har trasket særlig lenge i Stortingskorridorene, sier Moxnes.

Mobiliserte folk

– De andre partiene var først nølende. Men da vi varslet at vi ville fremme forslaget, mobiliserte vi opinionen. Og da støtten til mistillitsforslaget veltet inn, begynte også andre partier å bevege seg, mener Moxnes.

– Hennes ikke-unnskyldning i Stortinget bidro også til at flere fikk nok. Og folk flest var tydeligvis ikke fornøyd med at Stortinget bare ga refs til Listhaug. Utover helga kom også denne innsamlingsaksjonen. Den har vært utrolig gøy å følge, det har også vært rørende, sier Moxnes.

Les også: Protestaksjon samler inn over 3.000 i minuttet

6.000 i minuttet

Et bilde av Moxnes prydet invitasjonen til innsamlingen, som ble startet gjennom Facebook-gruppa for det populære NRK P1-programmet «Are og Odin» fredag kveld. I løpet av helga er invitasjonen til aksjonen delt over 19.000 ganger og over 43.000 personer har donert. Utover søndagskvelden strømmet pengene inn, med over 6.000 kroner i minuttet, og lå an til å runde ti millioner kroner ved 21-tiden.

Aksjonen var også en respons på blomsterhyllesten til Sylvi Listhaug. Fredag viste Listhaug fram rundt 200 blomsterbuketter som ble sendt til hennes kontor, som støtte til den hardt pressede justisministeren. En aksjon for å sende blomster til Listhaug ble delt gjennom flere innvandringskritiske grupper, blant annet gruppa «Slå ring om Norge», i VG beskrevet som «høyreekstrem» med voldsoppfordringer og nazipropaganda-estetikk.

En annen aksjon på sosiale medier i kjølvannet av Listhaugs blomsterhyllest har nå samlet inn over 550.000 kroner til læringssenter på Utøya, melder NTB.

Samhold

– Det er mange der ute som vil slå et slag for samhold og solidaritet.Folk setter pris på at en politiker har gått foran og satt ned foten for Listhaug, og at flere politikere nå følger etter, sier Moxnes.

I helga har han fulgt årsmøtet til Rødt Oslo, der partiet har jobbet med saker som nei til nytt storsykehus på Gaustad, og krav om at Oslo kommune må selge seg ut av den planlagte kraftkabelen som skal eksportere norsk strøm til Skottland. Mandag venter norsk storpolitikk igjen:

– For meg handler ikke dette om å ta Sylvi Listhaug eller Fremskrittspartiet. Jeg ville markere at det går en grense et sted, og når en justisminister anklager Stortingsflertallet for å beskytte terrorister, er grensen passert. Det handler om å stille mektige politikere til ansvar. I fjor gikk jeg ut med mistillit mot byråd Lan Marie Berg, under søppelkaoset i Oslo. Hun skjøttet ikke vervet sitt. Da erklærte vi mistillit mot en byråd fra Miljøpartiet De Grønne. Denne gangen er det Listhaug som vi stiller til ansvar, sier Moxnes.

– Vi gjorde ikke dette for å markere oss. Vi gjorde dette for å få avsatt Listhaug. Nå jobber vi alt vi kan for å få til det. Jeg håper hun blir felt på tirsdag, sier Moxnes.

Les også: Anmelder trussel etter Listhaug-kritikk

Leger Uten Grenser: Nøytral

Leger Uten Grenser-president Karine Nordstrand understreker overfor NTB at Leger Uten Grenser er partipolitisk nøytral. Hun ønsker ikke å kommentere situasjonen rundt Listhaug.

– Vi er ikke interessert i å bli dratt inn i en partipolitisk debatt, men er veldig glade for å motta så mye støtte. Pengene kommer ikke fra noe politisk parti, men privatpersoner, understreker Leger Uten Grenser-presidenten.

OPPDATERT: Mandag kveld ved 20-tiden lå aksjonen an til å runde 15 millioner kroner. Initiativtaker Camilla Ahamath fortalte på Dagsnytt18 mandag at de avslutter aksjonen tirsdag kl 10, for å unngå at Leger Uten Grenser blir koblet til en politisk sak. I løpet av søndagen endret aksjonen profilbilde, fra Bjørnar Moxnes-portrett, til et mer nøytral tekstplakat «Innsamlingsaksjon: For et varmere samfunn».

Mistillit fra KrF mandag

Mandag ettermiddag erklærte KrF at partiet ikke har har tillit til Listhaug som justisminister. Rødt-nestleder Marie Sneve Martinussen kommenterer Krf-beslutningen slik overfor NTB:

– Jeg synes det er solid av KrF å tørre å stå imot det presset statsministeren har forsøkt å legge på dem. Det har åpenbart en vanskelig avgjørelse. Nå har vi fått bekreftet at Stortingets flertall ikke har tillit til Listhaug som minister. Dette er en kraftfull markering av at det går en grense, og vi mener det samsvarer med synet på Listhaug i opinionen, sier Martinussen til NTB.

Hun håper nå statsminister Erna Solberg (H) tar signalet og fjerner Listhaug.

– Ellers vil vi være i en situasjon der Solberg er villig til å redde en statsråd som har vært illojal og nærmest latterliggjort henne, sier Martinussen til NTB.

Lest denne? ARNE STRAND: Listhaug uten tillit